作者:崔元翰
標題:奉和聖制重陽旦日百寮曲江宴示懷
內容:偶聖睹昌期，受恩慚弱質。幸逢良宴會，況是清秋日。遠岫對壺觴，澄瀾映簪紱。炮羔備豐膳，集鳳調鳴律。薄劣廁英豪，歡娛忘衰疾。平皋行雁下，曲渚雙鳧出。沙岸菊開花，霜枝果垂實。天文見成象，帝念資勤恤。探道得玄珠，齋心居特室。豈如橫汾唱，其事徒驕逸。